O‘zbekiston Cotton Campaign xalqaro koalitsiyasining mahalliy paxtaga boykotni bekor qilish to‘g‘risidagi qarorini olqishlaydi. Bu haqda prezident matbuot kotibi Sherzod Asadov xabar berdi. Foto: Kun.uz Qayd etilishicha, 12 yildan ortiq amal qilgan boykot mamlakatda 2021 yilgi paxta terimi mavsumida bolalar mehnati va majburiy mehnatga yo‘l qo‘yilmagani munosabati bilan bekor qilindi. Bundan ilgariroq Xalqaro mehnat tashkiloti O‘zbekiston paxtachiligida tizimli bolalar mehnati va majburiy mehnatga chek qo‘yilganini e’tirof etdi. “Bularning barchasi prezidentimiz Shavkat Mirziyoyev tomonidan inson qadrini ulug‘lash borasida amalga oshirilayotgan islohotlar bundan buyon ham qat’iy davom ettirilishi va ular ortga qaytmasligidan dalolatdir”, deyiladi xabarda. Bundan avval o‘zbek paxtasiga qo‘yilgan global boykot olib tashlangani ma’lum qilingandi.